Virallinen lehti nro C 328 , 26/10/1998 s. 0052



A4-0304/98 Päätöslauselma komission tiedonannosta euron käyttöönoton vaikutuksista yhteisön toimintaan, toimielimiin ja lainsäädäntöön (KOM(97)0560 - C4-0591/97) Euroopan parlamentti, joka - ottaa huomioon komission tiedonannon (KOM(97)0560 - C4-0591/97), - ottaa huomioon aiemmat päätöslauselmansa euron sisäisistä vaikutuksista yhteisöön, - ottaa huomioon neuvoston 7. heinäkuuta 1997 antaman päätöslauselman euron käyttöönoton oikeudellisista puitteista ((EYVL C 236, 2.8.1997, s. 7.)), - ottaa huomioon joulukuussa 1997 pidetyn Luxemburgin Eurooppa-neuvoston päätelmät, - ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön ja maataloutta ja maaseudun kehittämistä käsittelevän valiokunnan, budjettivaliokunnan, taloudellisten ulkosuhteiden valiokunnan, oikeusasioita ja kansalaisten oikeuksia käsittelevän valiokunnan, aluepoliittisen valiokunnan sekä kulttuuri-, nuoriso- ja koulutusasioita sekä tiedotusvälineitä käsittelevän valiokunnan lausunnot (A4-0304/98), A. katsoo, että euron käyttöönoton vaikutukset yhteisön toimintaan, toimielimiin ja lainsäädäntöön ovat hyvin moninaisia ja monimutkaisia ja että yhteisön pitää itse selvittää nämä vaikutukset hyvissä ajoin, B. ottaa huomioon, että euroon siirtymisen oikeudellinen kehys määritetään kahdella perusasetuksella, jotka ovat 17. kesäkuuta 1997 annettu EY:n perustamissopimuksen 235 artiklaan perustuva asetus (EY) 1103/97 tietyistä euron käyttöönottoon liittyvistä määräyksistä ((EYVL L 162, 19.6.1997, s. 1.)) ja EY:n perustamissopimuksen 109 l artiklan 4 kohtaan perustuva vielä hyväksymättä oleva neuvoston asetus euron käyttöönotosta, C. ottaa huomioon, että 2. toukokuuta 1998 tehtiin yksimielinen päätös yhdentoista valtion osallistumisesta yhteiseen eurooppalaiseen rahaan alkuvaiheesta, 1. tammikuuta 1999 lähtien, ja että ainoastaan Yhdistynyt kuningaskunta, Tanska, Ruotsi ja Kreikka eivät ole tässä alkuvaiheessa mukana, D. katsoo, että komission yksiköt ja yhteisön muut toimielimet osallistuivat valmisteluun ja että etenkin yhteisön toimintaan vaikuttavat käytännön seuraukset edellyttävät intensiivistä tarkastelua, ja komission ohella muidenkin yhteisön toimielinten tulee osallistua erityisten säädösten antamiseen, E. katsoo, että joillakin aloilla on tarkasteltava yhteisön oikeuden ja euron yhteensopivuutta ja tarpeen mukaan luotava sille edellytykset, ja että osa työstä on aloitettava ennen kolmannen vaiheen alkua, F. katsoo, että tietotekniikkaan, hallinnollisiin muutoksiin sekä henkilöstölle tiedottamiseen ja sen kouluttamiseen liittyviä teknisiä ja käytännön vaikutuksia on tarkasteltava ajoissa ratkaisujen tarjoamiseksi, ja mahdollisimman pian on käynnistettävä tiedotuskampanja, jolla tiedotetaan yhteisön henkilöstölle euroon siirtymisestä palkkojen ja eläkkeiden maksussa; G. katsoo, että kyseinen komission tiedonanto auttaa myös jäsenvaltioita saattamaan päätökseen omat sisäiset valmistelunsa, H. katsoo, että jäsenvaltioissa on mukautettava kansallisella tasolla suurinta osaa tiedonannossa mainituista politiikan aloista, I. katsoo, että kolme EU:n aluetta, joihin euron käyttöönotto vaikuttaa eniten, ovat yhteisön talousarvio, maatalouspolitiikka ja hallintomenot, J. ottaa huomioon, että vaikka yhteisön talousarvio laaditaan ecuina, sekä tulot että menot syntyvät kokonaan tai osaksi kansallisen rahan määräisinä, K. katsoo, että tähänastiset maksut kansallisena valuuttana ecujen asemesta on aiheuttanut sen, että valuuttaheilahteluihin liittynyt vaihtokurssiriski on kuormittanut yhteisön talousarviota, L. katsoo, että aiemmin revalvaatiot johtivat EU:ssa huomattavaan maatalouden muuntokurssin laskemiseen, mikä vaikeutti usein sopivan väliaikaisen rahoitustuen löytämistä maanviljelijöiden tulonmenetysten korvaamiseksi, M. ottaa huomioon, että yhteisön kaikkiin toimi- ja muihin elimiin kuluu lähes 3 miljardia ecua ja että ylivoimaisesti suurin osa menoista liittyy henkilöstön palkkoihin ja eläkkeisiin, N. ottaa huomioon, että palkat lasketaan ja maksetaan sen maan valuuttana, jossa virkamies toimii, ja ostovoiman vastaavuus määritetään mukauttamalla muualla kuin Brysselissä ja Luxemburgissa työskentelevien virkamiesten palkkoja, O. ottaa huomioon, että arviolta 90 % noin 30 000 EU-virkamiehestä toimii Brysselissä ja Luxemburgissa sijaitsevissa erilaisissa elimissä, ja että suurin osa eläkkeensaajista asuu samoin Belgiassa tai Luxemburgissa ja siten kummankin maan osallistuessa rahaliittoon 1. tammikuuta 1999 lähtien eurolla on erityistä vaikutusta yhteisön hallintomenoihin; 1. Pitää tervetulleena komission tiedonantoa euron käyttöönoton vaikutuksista yhteisön toimintaan, toimielimiin ja lainsäädäntöön sekä konkreettisia toimia, joita on jo ehdotettu asiaan liittyvien muutosten tekemiseksi Euroopan yhteisöjen virkamiehiä ja muuta henkilöstöä koskeviin henkilöstösääntöihin ja maatalouden valuuttajärjestelmään; 2. Pitää tervetulleena sitä, että kyseisen komission tiedonannon valmistelun yhteydessä on käyty laaja keskustelu komission yksiköissä ja yhteisön muiden toimielinten kanssa; 3. Pitää tervetulleena sitä, että euron käyttöönoton myötä osallistujamailla on yhteinen rahayksikkö, jota käytetään niin ikään myös yhteisön talousarvion laadinnassa, ja näin vaihtokurssien heilahtelut eivät enää vaikuta näihin osallistujamaihin; 4. Vaatii, että rahaliiton ulkopuolelle alkuvaiheessa jääville maille («pre-ins»-maat), otetaan käyttöön järkevä ja käyttökelpoinen siirtymäkauden järjestely, ja kehottaa komissiota esittämään vaihtokursseja edelleen tarvitseville «pre-ins»-maille muunnetun ja yksinkertaistetun järjestelmän; 5. Pitää tervetulleena sitä, että maatalouden muuntokurssit, jotka ovat johtaneet huomattaviin korvauksiin jäsenvaltioiden välillä, ovat tulevaisuudessa tarpeettomia rahaliittoon osallistuvissa maissa; 6. Katsoo, että on välttämätöntä varmistaa, etteivät uusi maatalouden valuuttajärjestelmä tai tarvittavat siirtymäkauden järjestelyt aiheuta uusia vääristymiä tai syrjinnän aiheita yhteiseen rahaan osallistuvien jäsenvaltioiden ja ainakin toistaiseksi ulkopuolelle jäävien jäsenvaltioiden välille, jäsenyyttä hakeneet maat mukaan lukien; 7. Pitää tervetulleina komission konkreettisia ehdotuksia toisaalta maatalouden valuuttajärjestelmästä euron käyttöönoton jälkeen ja toisaalta siirtymäkauden toimista euron ottamiseksi käyttöön yhteisessä maatalouspolitiikassa; 8. Pitää komission konkreettisia ehdotuksia kummastakin maatalouden valuuttajärjestelmän tulevaa muotoa koskevasta asetuksesta järkevinä ja tarpeellisina, jotta toisaalta euron käyttöönotolla voidaan minimoida maanviljelijöille aiemmin valuuttaheilahteluista aiheutuneet tulonmenetykset ja toisaalta pitää yllä muutettua maatalouden valuuttajärjestelmää niille Euroopan unionin jäsenvaltioille, jotka eivät osallistu talous- ja rahaliittoon 1. tammikuuta 1999; 9. Katsoo, että kysymystä euron vaihtokurssin ja nk. vihreän vaihtokurssin välisten erojen poistamisesta olisi tarkasteltava huolellisesti, ja että se saattaa antaa aihetta korvausten maksamiseen maanviljelijöille; 10. Huomauttaa, että eurosta irrallaan olevien valuuttojen kurssit saattavat edelleen heilahdella ja että nykyisen kaltaista mekanismia, jossa ero jäädytetään 11,5 prosenttiin, pitäisi harkita 1. tammikuuta 1999 jälkeiselle ajalle. 11. Suosittelee toteuttamaan sellaiset toimenpiteet mahdollisimman joustavasti, jotka edellyttävät vielä valuuttojen muuntamista kulttuuriohjelmien yhteydessä (määrät, kynnysarvojen määrittäminen jne.), ja käyttämään korvaavia mekanismeja tai suorittamaan käytettyjen pariteettien välitarkistuksia; 12. Panee tyytyväisenä merkille, että komissio on luonut edellytykset sille, että palkat ja eläkkeet muutetaan euroiksi jo 1. tammikuuta 1999 eikä vasta siirtymäkauden lopussa 31. joulukuuta 2001, ja pyytää neuvostoa hyväksymään tarpeelliset muutokset henkilöstösääntöihin yhteistyössä sekä henkilöstön edustajien että parlamentin kanssa; 13. On vakuuttunut siitä, että yhteisön henkilöstön palkkojen poliittisen merkityksen ja symboliarvon vuoksi olisi suotavaa myös jäsenvaltioiden valmistelut huomioon ottaen ilmoittaa kaikki henkilöstösääntöihin sisältyvät summat euroina talous- ja rahaliiton kolmannen vaiheen alusta lähtien 1. tammikuuta 1999 ja toteuttaa tämä kertasiirtyminen euroon yleisellä lausekkeella; 14. Kehottaa komissiota käynnistämään yhdessä ammattijärjestöjen kanssa mahdollisimman pian ja joka tapauksessa ennen tämän vuoden loppua laajan ja hyvin suunnitellun tiedotuskampanjan yhteisön henkilöstölle; 15. Pitää tervetulleena komission määrittämiä valuutanmuuntolausekkeiden mukauttamisen suuntaviivoja; 16. Pitää tervetulleena sitä, että euron käyttöönoton yleiset vaikutukset yhteisön talousarvioon ovat myönteisiä niin tulojen kuin menojenkin osalta ja että yhteisön ennen kantama vaihtokurssiriski pienenee ja valuuttahallinta helpottuu huomattavasti; 17. Pitää suurena etuna sitä, että tulevaisuuden rahoitustoiminnassa ja varainhoidossa ecujen ostaminen vapailta markkinoilta nettomaksajina olevien jäsenvaltioiden valuuttoja käyttäen vähenee suuresti; 18. Pitää tervetulleena komission aikomusta hyödyntää ennen 1. tammikuuta 2002 niitä valuuttahallinnan ja tilinpidon etuja, joita euron käyttöönotto Euroopan unionin tilinpidossa tuo mukanaan, ja pyytää komissiota aloittamaan näin ollen valmistelut ennen 1. tammikuuta 1999; 19. Korostaa tarvetta ottaa käyttöön seuranta- ja varoitusmekanismi lainsäädäntö- ja talousarvioaikataulujen yhteensovittamisen takaamiseksi, jotta mahdollistetaan euron käyttöön siirtymisen talousarviovaikutusten valvonta ja mittaaminen; tämä mahdollistaisi myös sen, että talousarviomenettelyssä budjettikohtien määrärahat myönnetään todellisten tarpeiden perusteella; 20. Katsoo, että euron käyttöön siirtymisen talousarvionäkökohtien tarkastelun ei pitäisi jäädä pelkäksi laskennalliseksi toimenpiteeksi, vaan talousarvion tulisi olla samanaikaisesti yhteisön politiikkojen täytäntöönpano- ja hallintoväline, jotta vaikutettaisiin ilmoitetussa lainsäädäntöaikataulussa vahvistettuihin tavoitteisiin; 21. Pitää keskeisen tärkeänä, että komissio sisällyttää ilmoittamansa «toimet ja aikataulun» selkeästi vuosittaiseen lainsäädäntöohjelmaansa, jotta olisi mahdollista yksilöidä määräaikojen noudattaminen, mahdolliset viivästykset ja niiden syyt johtopäätöksien tekemiseksi talousarvion tasolla; 22. Tukee Eurostatin pyrkimystä muuttaa tilastollisten perusaikasarjojen asteikkoa uudestaan, mikä pitää tilastollisten tietojen ja sarjojen jatkuvuuden ennallaan ja vaatii Euroopan koko tilastojärjestelmältä yhteistä siirtymisvaiheen menettelyä; 23. Pitää tervetulleena sitä, että komissio on asettanut erityisen «Euro/vuosi 2000" -työryhmän, joka auttaa eri yksiköitä mukauttamaan järjestelmänsä kumpaankin näistä tapahtumista; pitää lähtökohtana sitä, että työryhmän tulokset esitetään mahdollisimman pian; 24. Ottaa tyytyväisenä vastaan tiedon siitä, että rakennerahastosta suoritettavien maksujen osalta jäsenvaltioiden kannettavaksi jäävä valuuttakurssiriski pienenee merkittävästi euroalueeseen kuuluvien maiden osalta; tähdentää, että «pre-ins»-maita ei saisi rangaista niiden euroalueeseen kuulumattomuuden vuoksi; 25. Katsoo, että euron käyttöönotto vaikuttaa tilastoihin ja tietotekniikkaan merkittävästi niin komissiossa kuin jäsenvaltioissakin; kiinnittää huomiota siihen, että suurin osa talousarviota koskevista kertomuksista rakennerahastojen osalta lähetetään edelleen komissioon paperimuodossa; katsoo, että tässä tilanteessa olisi nähtävä tilaisuus Euroopan hallinnollisen yhteistyöverkoston luomiseksi tietotekniikan ja tilastojen alalla, jotta taataan yhtenäisten järjestelmien olemassaolo paitsi tavanomaisten varainhoitoa koskevien seurantatietojen myös päätöksenteossa tarpeellisen taustatiedon osalta; 26. Tukee komission tavoitetta yksinkertaistaa tiettyjä politiikan alueita tuntuvasti, mistä malliesimerkkinä on monimutkainen ja kallis maatalouden valuuttajärjestelmä; 27. Panee erityisesti merkille, että euroon siirtyminen vaikuttaa noin 4 000:een yhteisön säädökseen, ja katsoo, että komission olisi edellä mainituista syistä johtuen julkaistava Euroopan yhteisöjen virallisessa lehdessä asiaa koskeva tiedonanto ja liite, jossa eritellään ne rahamääriä koskevia viittauksia sisältävät säädökset, joihin euroon siirtyminen vaikuttaa; 28. Panee myös erityisesti merkille, että määrätyillä aloilla tietyt voimassa olevat säädökset saattaisivat vaatia täsmällisiä lainsäädännöllisiä muutoksia, ja korostaa näin ollen sitä, että suurin osa rahamääriä koskevista lausekkeista edellyttää säännöksiä, jotka jo sisältyvät hyväksyttyihin asiakirjoihin tai jotka olisi hyväksyttävä voimassa olevien säännösten nojalla yhteispäätös- tai yhteistoimintamenettelyn kautta; korostaa, että tällaiset muutokset on hyväksyttävä samoilla oikeusperusteilla ja samojen menettelyjen kautta kuin peruslainsäädäntö; 29. Pyytää tästä syystä, että komissio hyväksyy nämä toimenpiteet mahdollisimman pian ja tarvittaessa ottaa käyttöön uusia lausekkeita sen takaamiseksi, että euroa koskevaa lainsäädännöllistä perustaa ohjaavan oikeudellisen jatkuvuuden periaatteen soveltaminen ei aiheuta vakavia vääristymiä eikä estä rahamäärien yhdenmukaistamista osallistuvien jäsenvaltioiden kesken siirtymävaiheen lopussa; pyytää toisaalta takaamaan, että tiedonannossa esitettyä yleistä järjestelmää sovelletaan «pre-ins»-maihin johdonmukaisesti. 30. Katsoo, että oikeudellisten säädösten mukautuksessa suurin osa työstä jää jäsenvaltioille ja että tämä on suoritettava samalla, kun tarkistetaan yleisesti kansallista lainsäädäntöä; katsoo kuitenkin, että tämä on tehtävä mahdollisimman aikaisin eikä vasta siirtymäajan jälkeen; 31. Painottaa, että yhteisön siirtymiseen liittyvät valmistelut keskittyvät suurelta osin kolmannen vaiheen alkua (1. tammikuuta 1999) edeltävään aikaan, kun taas kansallisella, alueellisella ja paikallisella tasolla valmistelut kestävät koko siirtymäkauden ajan aina vuoteen 2002 asti; 32. Tukee mahdollisimman suurta joustavuutta menettelyissä, joissa rakennerahastoihin ja erilaisiin ohjelmiin liittyen tarvitaan vielä valuuttamuunnoksia (tuet, kynnysarvot jne.) ja tasausjärjestelmien käyttöä; 33. Kehottaa ottamaan käyttöön soveltuvan tiedotusmenettelyn niille Euroopan ohjelmien nykyisille ja tuleville osanottajille, jotka tulevaisuudessakin ovat vaihtokurssiriskeille alttiita; 34. Painottaa, että alueellisten viranomaisten ja yhteisön rakennerahastoista tukea saavien tahojen olisi tunnettava euron käyttöönoton vaikutukset; kehottaa komissiota tekemään parhaansa tiedotustoiminnassaan; 35. Pitää tarpeellisena, että osallistujamaiden kaupalliset viitekorot ja ecun kaupallinen viitekorko korvataan 1. tammikuuta 1999 alkaen yhdellä ainoalla euron kaupallisella viitekorolla, ja korostaa, että tällainen muutos ehkäisee kilpailun vääristymistä, joka on toistaiseksi ollut tunnusomaista erilaisissa kansallisissa kilpailupolitiikoissa, kun on kyse vientiluotoista, joita varten on myönnetty valtion tukea; 36. Korostaa, että euron ja jäsenyyttä hakevien keski- ja itäeurooppalaisten maiden valuuttojen, joista jotkut ovat jo kiinteästi sidoksissa Saksan markkaan, välistä suhdetta on analysoitava erittäin tarkkaan, jotta toisaalta vältettäisiin kilpailuvääristymät yleiseurooppalaisilla markkinoilla ja että toisaalta liiallisilla lähentymisvaatimuksilla ei jarrutettaisi voimakkaan talouskasvun tämänhetkistä vaihetta ja rakennemuutoksia, joita suurin osa näistä maista käy parhaillaan läpi; 37. Katsoo tarpeelliseksi, että EU käynnistää tiedotusstrategian, joka on suunnattu erityisesti unionin kanssa kiinteämmin sidoksissa oleviin maihin (jäsenyyttä hakeneet maat, Välimeren alueen assosioituneet valtiot, Lomén yleissopimuksen maat ja tärkeimmät kauppakumppanit) ja maailman tärkeimpiin talouskeskuksiin; 38. Pitää tervetulleena sitä, että komissio on tiedonannossaan ja yhteenvedossaan euron käyttöönoton vaikutuksista yhteisön lainsäädäntöön (liite 8) esittänyt yksityiskohtaisesti oman käsityksensä mukautumistarpeesta ja aikataulusta; 39. Kehottaa komissiota esittämään mahdollisimman pian ja joka tapauksessa ennen tämän vuoden loppua uuden väliaikaisen kertomuksen komission ehdotusten täytäntöönpanon tilasta; 40. Vaatii jäsenvaltioita edistämään julkisen hallinnon siirtymistä kansallisesta valuutasta euroon ja mahdollistamaan 1. tammikuuta 1999 alkaen osallistujamaissa sen, että kansalaisten maksut, erityisesti verot, voitaisiin maksaa euroina; 41. Kehottaa puhemiestään välittämään tämän päätöslauselman komissiolle ja neuvostolle.